РЕГЛАМЕНТ (ЕО) № 414/2007 НА КОМИСИЯТА
от 13 март 2007 година
относно техническите насоки при планирането, въвеждането и оперативното използване на речните информационни услуги (RIS), посочени в член 5 от Директива 2005/44/EО на Европейския парламент и на Съвета относно хармонизираните речни информационни услуги (RIS) по вътрешните водни пътища на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2005/44/EО на Европейския парламент и на Съвета от 7 септември 2005 г. относно хармонизираните речни информационни услуги (RIS) по вътрешните водни пътища на Общността (1), и по-специално член 5 от нея,
като има предвид, че:
(1)
В съответствие с член 1 от Директива 2005/44/EО речните информационни услуги (RIS) следва да бъдат развивани и осъществявани по хармонизиран, диалогичен и открит начин.
(2)
В съответствие с член 5 от Директива 2005/44/EО следва да се определят техническите насоки при планирането, въвеждането и оперативното използване на речните информационни услуги (RIS), наричани по-долу „насоки за RIS“.
(3)
Насоките за RIS следва да се основават на техническите принципи, установени в приложение II към директивата.
(4)
В съответствие с член 1, параграф 2 от Директива 2005/44/EО насоките за RIS следва надлежно да вземат под внимание извършената работа от съответните международни организации, като например Международната организация по корабоплаването (PIANC), Централната комисия за корабоплаването по река Рейн (CCNR) и Икономическата комисия за Европа на ООН (ИКЕ - ООН). Необходимо е да се осигури приемственост с други видове услуги за управление на трафика, в частност услугите за управление на морското корабоплаване и информационните услуги.
(5)
За да се осигури взаимно разбиране по отношение на планирането, въвеждането и оперативното използване на RIS, термините и определенията, формулирани в настоящите насоки за RIS, следва да се използват при бъдещата работа в областта на стандартизацията и приложното проектиране.
(6)
Посочената в настоящите насоки архитектура на RIS следва да намери приложение при разработването на услуги, системи и приложения.
(7)
При планирането на RIS е необходимо да бъде следван системният подход, описан в настоящите насоки за RIS.
(8)
Насоките, които са предмет на настоящия регламент, съответстват на сегашното техническо състояние на нещата. Натрупаният опит от прилагането на Директива 2005/44/EО, а също и бъдещият технически напредък могат да наложат изменения в насоките в съответствие с член 5, параграф 2 от Директива 2005/44/EО.
(9)
Проектът за насоки за RIS бе разгледан от комитета, посочен в член 11 от Директива 2005/44/EО.
(10)
Мерките, предвидени в настоящия регламент, са в съответствие със становището на комитета, посочен в член 11 от Директива 2005/44/EО,
ПРИЕ НАСТОЯЩИЯ РЕГЛАМЕНТ:
Член 1
В настоящия регламент се определят насоките при планирането, въвеждането и оперативното използване на речните информационни услуги (RIS). Насоките са изложени в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 март 2007 година.